b'\n_START_ARTICLE_\nNeglig\xc3\xa9\n_START_PARAGRAPH_\nEt neglig\xc3\xa9 (fransk: n\xc3\xa9glig\xc3\xa9), bogstaveligt "negligeret", kendt i Frankrig som  d\xc3\xa9shabill\xc3\xa9, er en form for gennemsigtigt t\xc3\xb8j til kvinder. Det best\xc3\xa5r af tyndt stof syet til en lang kjole og er en form for natt\xc3\xb8j. Det blev introduceret i Frankrig i 1700-tallet, hvor det efterlignede den tunge hellange kjole, som kvinder bar p\xc3\xa5 dette tidspunkt._NEWLINE_I 1920\'erne begyndte negligeet at efterligne kvinders aftenkjoler i satin. Termen "neglig\xc3\xa9" blev brugt p\xc3\xa5 en r\xc3\xa6kke figurer fra 1927 produceret af Royal Doulton; de var da udformet som kvinder i kn\xc3\xa6lange underkjoler i silke eller rayon. Det var f\xc3\xb8rst efter anden verdenskrig, hvor natt\xc3\xb8j udviklede sig fra at v\xc3\xa6re udelukkende praktisk til ogs\xc3\xa5 at have en sensuel eller erotisk anvendelse, at negligeet for alvor blev udbredt som en form for lingeri. Tidligere eksempler ses bl.a. i 1941, hvor den amerikanske skuespiller Rita Hayworth er if\xc3\xb8rt et neglig\xc3\xa9 i magasinet LIFE._NEWLINE_Moderne negligeer er ofte meget mere l\xc3\xb8se og fremstillet af tyndt gennemsigtig tekstil og dekoreret med blonder eller sl\xc3\xb8jfer. Der bruges ofte flere lag stof. Introduktionen af syntetiske fibre som nylon har ogs\xc3\xa5 gjort dem mere udbredte. Fra 1940\'erne og til 1970\'erne blev negligeet kortere, som eksempelvis babydoll-kjoler. Disse samles nogle gange som vintaget\xc3\xb8j._NEWLINE_I Storbritannien stod negligeer kun for 4\xc2\xa0% af natt\xc3\xb8jssalg til kvinder i 2004, idet pyjamassen siden 1980\'erne har domineret markedet. Siden 1998 er salget dog steget.'